Datum: 03.02.2023. godine

Broj: OI-K-BL-111/23

**Portal Istinomjer**

Amina Izmirlić Ćatović,zamjenica urednika

istinomjer@zastone.ba

**Predmet: *Odgovor na medijski upit, dostavlja se***

Poštovana,

Povodom Vašeg upita u vezi teme vršnjačkog nasilja koji ste Instituciji ombudsmena za ljudska prava Bosne i Hercegovini uputili elektronskim pismom dana, 31.01.2023. godine, u nastavku slijedi odgovor Ombudsmena BiH.

Ombudsmeni Bosne i Hercegovine koriste priliku da, na osnovu zaprimljenih žalbi građana, ali i kontinuiranog praćenja izvještavanja medija o aktuelnim dešavanjima u društvu, ukazuju na porast vršnjačkog nasilja. Nasilje među djecom obuhvata širok spektar agresivnih ponašanja koja se događaju među djecom, od rješavanja sukoba nasilnim putem, neprihvatljivog izražavanja ljutnje ili frustracije, do ozbiljnih incidenata uz upotrebu oružja. Ombudsmeni posebno izražavaju zabrinutost zbog slučajeva kada se vršnjačko nasilje snima, pa se snimci događaja postavljaju na brojne medijske portale i društvene mreže, što dovodi do dodatne traumatiziranosti žrtve nasilja i ugrožavanja prava na privatnost.

Ombudsmeni su uočili, uvažavajući rad i praksu po pojedinačnim žalbama roditelja, da su nastavnici i stručno osoblje škole nedovoljno pripremljeni za nošenje sa problemom nasilja u školi. Posljedica toga je da nasilje nad i među djecom, iako dosta rašireno, ostaje najčešće skriveno, proizvodeći negativne reperkusije po djecu i okolinu na način da se nepovoljno odražava na proces učenja, a samim tim i na budućnost naše zajednice u cjelini.

Ombudsmeni stoga smatraju da je potrebno uspostaviti jasna, definisana pravila ponašanja u školama, ojačati ulogu psihologa i socijalnih radnika, uvesti preventivne mjere, ohrabriti izvještavanje o vršnjačkom nasilju među djecom i školskim djelatnicima, te osmišljavati i provoditi kontinuirane edukacije o vršnjačkom nasilju za sve koji su uključeni u rad s djecom. Vršnjačko nasilje se ne dešava samo u školi. Međutim, ne smije se zaboraviti činjenica da je škola ipak mjesto gdje je vršnjačko nasilje najprisutnije zbog velikog i svakodnevnog protoka djece. Veoma često se pojedini oblici nasilja nastavljaju i van škole, a naročito upotrebom savremenih sredstava komunikacije. Npr. kada se slučaj fizičkog nasilja u školi proširi putem društvenih mreža i raznim neprimjernim ili uvredljivim komentarima prouzrokuje i posljedice psihičkog nasilja.

Putem svojih redovnih godišnjih izvještaja i saopštenja za javnost Ombudsmeni ukazuju nadležnim organima, na svim nivoima vlasti, na problem nedostatka koordinisanog i sistemskog djelovanja u slučajevima vršnjačkog nasilja, što ima za posljedicu nedostatak sistemske prevencije i mjera zaštite.

Posebno je potrebno istaknuti da je mnogo bitnije utvrditi propuste koji su doveli do pojave nasilja uopšte. Ponekad su zastrašujuće i zabrinjavajuće informacije iz medija da se za nasilje znalo i ranije, ali da niko od nadležnih nije reagovao i da to nije bio jedini slučaj nasilja. U svakoj školi postoji pedagoško-psihološka služba, razredni starešina i na kraju i direktor.

Mnogo je bitnije prepoznati problem u nastajanju kako bi se posledice istog spriječile i to ne samo u ovom slučaju, već za sve buduće slučajeve. U svim slučajevima nasilja - prevencija nasilja je najbitniji korak i od velike važnosti je prepoznati prve oblike nasilja kako bi se radilo i sa eventualnim budućim nasilnicima koji su takođe dio društva. Nije suština samo ohrabrivanje da se prijavi nasilje jer to je znak da smo zakazali kao društvo, tada je već kasno i bavimo se posljedicama. Mnogo je bolje baviti se uzrokom kako bi stvarali ravnopravno društvo koje jedino može biti progresivno društvo. Na kraju krajeva, na to nas i obavezuje brojni međunarodni standardi i domaći pozitivni propisi i protokoli i smjernice o postupanju u slučajevima vršnjačkog nasilja. Postoji dužnost svih nadležnih da kontinuirano rade na stvaranju klime nulte toleranacije na nasilje!

Svi članovi društva, kao karika u lancu mogu doprinjeti stvaranju društva u kojem će nasilje biti svedeno na najmanju moguću mjeru. Odgovornost je svih nas, a posebno roditelja i zaposlenih u vaspitno-obrazovnim ustanovama. U prevenciji nasilja među djecom, veoma je važno isticanje primjera dobre prakse. Jedan broj škola krajnje odgovorno pristupa ovom problemu, sprovode aktivnosti prevencije i uspostavili su veoma kvalitetnu saradnju sa roditeljima i drugim subjektima zaštite. Ovi primjeri ostaju neprimjećeni zbog ekstremnih slučajeva nasilja kada se nisu preduzele potrebne mjere i aktivnosti, naročito kada je slučaj medijski veoma eksponiran.

Treba istaknuti i važnu ulogu centara/službi za socijalni rad, posebno kada konkretno ponašanje djeteta izlazi iz kruga kompetencija škole, a naročito u slučajevima odsustva saradnje roditelja. Kada mjere koje je škola primjenila u konkretnom slučaju ne daju rezultate, škola je dužna o tome obavijesti centar/službu za socijalni rad, a po potrebi i druge subjekte zaštite djeteta. U rješavanju slučajeva vršnjačkog nasilja, roditelji imaju važnu ulogu. Međutim, saradnja roditelja i škole vrlo često izostaje. Roditelji pokušavaju naći opravdanje za nasilno ponašanje svoga djeteta i problem uglavnom vide u neadekvatnoj reakciji škole. Škola osnovni problem vidi u roditeljima i u njihovoj nespremnosti na saradnju.

U Bosni i Hercegovini je i dalje izražen problem vršnjačkog nasilja što je vidljivo iz predmeta registrovanih u Instituciji. Iz zaprimljenih žalbi proizlazi da se u većini slučajeva radi o verbalnom nasilju u osnovnim i srednjim školama. Vršnjačko nasilje se najčešće dešava u školi, za vrijeme odmora, u učionicama, na hodnicima ili u dvorištu, a uloga odraslih, koji su odgovorni za djecu, od ključnog je značaja da se na adekvatan način odreaguje i spriječi nasilje.

Iako se vršnjačko nasilje najčešće dešava u školi, Ombudsmeni su mišljenja da bi bilo značajno da i drugi subjekti,  poput udruženja i/ili sportskih klubova usvoje procedure kako bi u svom djelovanju i radu prevenirali vršnjačko nasilje.

S poštovanjem,

**INSTITUCIJA OMBUDSMENA ZA LJUDSKA PRAVA BOSNE I HERCEGOVINE**